গ্রেটার নয়ডার ‘এনএসজি ব্ল্যাক ক্যাট অনক্লেভ’। অনেকের মধ্যে একটি ফ্ল্যাটে থাকেন পাঁচ নাইজিরীয় পড়ুয়া।  
অন্য এক ফ্ল্যাটে পরিবারের সঙ্গে থাকে মনীশ খারি নামে একটি ছেলে।
গত শুক্রবার হঠাতই নিখোঁজ হয়ে যায় মনীশ। কিন্তু, পরে ফিরেও আসে সে। একটি ওয়েবসাইটে প্রকাশিত খবর অনুযায়ী, মনীশ বাড়ি ফিরে এসে বলে যে তাকে একজন ‘কালো’ লোক অপহরণ করে নিয়ে গিয়েছিল। লোকটি তাকে কোনও গন্ধ শুকিয়ে অচৈতন্য করে দেয়। 
মনীশের বাড়ির লোক ‘কালো’ শব্দের ভিত্তিতেই প্রতিবেশী ওই পাঁচ নাইজিরীয় তরুণের বিরুদ্ধে অভিযোগ দায়ের করে স্থানীয় থানায়। এরই মধ্যে, কেউ কেউ আবার এমন কথাও বলে যে, বিদেশী ওই তরুণরা নরখাদক। এরপর সদলবলে তাঁদের ফ্ল্যাটে ঢুকে রেফ্রিজারেটর খুলে দেখে। তাদের ধারণা ছিল, মনীশের দেহাংশ পাওয়া যাবে সেখানে।

ছবি: গেটি ইমেজেস
পুরো ঘটনায় স্তম্ভিত হয়ে গিয়েছে এ দেশের গোটা নাইজিরীয় কমিউনিটি। ভারতের ‘অ্যাসোসিয়েশন অফ আফ্রিকান স্টুডেন্টস’-এর প্রধান, স্যামুয়েল জ্যাক, একটি সর্বভারতীয় ইংরেজি দৈনিককে জানিয়েছেন যে, ‘কালো মানুষ’ বলেই নাইজিরীয়া নরখাদক, এমন অজ্ঞতা এ যুগেও দেখে তিনি খুবই স্তম্ভিত।
পাঁচজনের মধ্যে, নাজিব হামিসু উমর নামে এক নাইজিরীয় ছাত্র জানিয়েছেন যে, এর আগে তিনি  রাশিয়া ও জার্মানিতেও থেকেছেন। কিন্তু এমনভাবে অপদস্ত হতে হয়নি কখনও। ২৯ বছরের এই ছাত্র আরও বলেছেন যে, ভারত থেকে চলে গেলে আর কোনওদিনই তিনি এ দেশে ফিরবেন না।
প্রসঙ্গত, মনীশের মৃত্যু হয় ওষুধের ওভারডোজ-এর ফলে।